**Κάρτες Εκπαιδευτικού (βλ. Δραστηριότητα 4η)**

**Φυτικό έμβρυο**: Ο ρόλος του είναι να μεγαλώσει και να γίνει ένα κανονικό φυτό. Βρίσκεται ανάμεσα στις κοτυληδόνες και αποτελείται από το ριζίδιο και το βλαστίδιο. Κατά την βλάστηση του σπέρματος, το ριζίδιο κατευθύνεται προς τα κάτω για να σχηματιστούν οι ρίζες και το βλαστίδιο προς τα πάνω αφού από αυτό θα δημιουργηθεί το υπόλοιπο φυτό.

**Μικροπύλη**: Ρόλος της είναι να απορροφά νερό για να φουσκώσει το σπέρμα και να αρχίσει να φυτρώνει. Φεύγει μαζί με το περισπέρμιο όταν ξεκινήσει η βλάστηση του σπέρματος.

**Κοτυληδόνες**: Ο ρόλος τους είναι να δίνουν τροφή στο σπέρμα. Καθώς βλαστά το σπέρμα το μέγεθός τους μικραίνει επειδή δίνουν τις θρεπτικές ουσίες που περιείχαν στο φυτικό έμβρυο για να αναπτυχθεί.

**Περισπέρμιο**: Είναι ένα λεπτό στρώμα που περιβάλλει το σπέρμα και ο ρόλος του είναι να προστατεύει το σπέρμα από το κρύο και άλλους κινδύνους. Όταν βλαστήσει το σπέρμα, το συγκεκριμένο μέρος ανοίγει και φεύγει αφού δεν χρειάζεται να προστατεύει το σπέρμα πλέον.